Polisiebeampte wat glo inmeng in hegtenisFoto: African News Agency Die Valke het Donderdagoggend ŉ senior polisiebeampte van Limpopo in hegtenis geneem nadat hy glo in ŉ verkragtingsondersoek ingemeng het. Sy inhegtenisneming volg nadat hy glo ŉ staatsgetuie, wat ook die beweerde slagoffer is, in ŉ verkragtingsverhoor in die Seshego-landdroshof geïntimideer het. Brig. Hangwani Mulaudzi, woordvoerder van die Valke, het gesê die beampte het onder kruisverhoor die staatsgetuie geïntimideer. “Dit het aan die lig gekom dat die polisiebeampte wat in hegtenis geneem is, die verkragtingsverdagte, wat ook ŉ polisiebeampte is, ondersteun.” Die senior polisiebeampte is by sy huis in Ladine in Polokwane in hegtenis geneem. Volgens Mulaudzi het die Valke se ondersoek aan die lig gebring dat die beskuldigde glo met die beampte wat tereg staan op aanklag van verkragting se prokureur vergader het oor die saak. “Die staatsgetuie het hierdeur bedreig gevoel en dit by die voorsittende beampte in die hof aangemeld. Dit het tot gevolg gehad dat hofverpligtinge tot verdere kennis opgeskort is.” Die polisiebeampte wat tereg staan op aanklag van verkragting, staan ook tereg op ander aanklagte wat wissel van die besit van onwettige ammunisie tot bedrog. Volgens Mulaudzi is die senior polisiebeampte in hegtenis geneem op aanklag van intimidasie en moet hy binnekort in die hof verskyn. “Ons (die Valke) sal onder geen omstandighede korrupsie en wanpraktyke in die polisie duld nie,” het hy gesê.